CELEX: 32009D0443
Language: et
Date: 2009-06-10 00:00:00
Title: 2009/443/EÜ: Komisjoni otsus, 10. juuni 2009 , millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2002/95/EÜ lisa plii, kaadmiumi ja elavhõbeda kasutusviiside erandite osas (teatavaks tehtud numbri K(2009) 4187 all) (EMPs kohaldatav tekst)

11.6.2009   
            
            
               ET
            
            
               Euroopa Liidu Teataja
            
            
               L 148/27
            
         
      KOMISJONI OTSUS,
   10. juuni 2009,
   millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2002/95/EÜ lisa plii, kaadmiumi ja elavhõbeda kasutusviiside erandite osas
   (teatavaks tehtud numbri K(2009) 4187 all)
   (EMPs kohaldatav tekst)
   (2009/443/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 27. jaanuari 2003. aasta direktiivi 2002/95/EÜ teatavate ohtlike ainete kasutamise piiramise kohta elektri- ja elektroonikaseadmetes, (1) eriti selle artikli 5 lõike 1 punkti b,
   ning arvestades järgmist:
   
               (1)
            
            
               Direktiivis 2002/95/EÜ on nõutud, et komisjon hindab teatavaid ohtlikke aineid, mis on sama direktiivi artikli 4 lõike 1 kohaselt keelatud.
            
         
               (2)
            
            
               Teatavad pliid ja kaadmiumi sisaldavad materjalid ja komponendid tuleks keelu alt välja jätta, kuna nende kahjulike ainete kõrvaldamine kõnealustest konkreetsetest materjalidest ja komponentidest on ikka veel tehniliselt või teaduslikult võimatu.
            
         
               (3)
            
            
               Plii asendamine joodistes, mida kasutatakse 100 μm läbimõõduga vasktraatide pehmejoodisega jootmiseks, ning vähemal määral trafodes, ei ole veel võimalik.
            
         
               (4)
            
            
               Tsinkboraatklaaskorpusel põhinevate kõrgepingedioodide kattekihis sisalduva plii asendamiseks ei ole praegu sobivaid aseaineid.
            
         
               (5)
            
            
               Kaadmiumi ja kaadmiumoksiidi asendamine pakskilepastades, mida kasutatakse alumiiniumiga seotud berülliumoksiidil, ei ole praegu võimalik.
            
         
               (6)
            
            
               Tehnoloogia helitöötluse analooglülituste asendamiseks, et vältida kaadmiumi sisaldavate optiliste sidestite kasutamist kõikides erialastes helirakendustes, peaks muutuma võimalikuks 31. detsembriks 2009.
            
         
               (7)
            
            
               Elavhõbeda asendamine alalisvoolul töötavates plasmakuvarites, milles seda kasutatakse katoodpihustuse pidurdajana, kusjuures igas kuvaris on kuni 30 mg elavhõbedat, on praegu tehniliselt võimatu, kuid peaks muutuma võimalikuks 1. juuliks 2010.
            
         
               (8)
            
            
               Seepärast tuleks direktiivi 2002/95/EÜ vastavalt muuta.
            
         
               (9)
            
            
               Komisjon on konsulteerinud asjaosalistega vastavalt direktiivi 2002/95/EÜ artikli 5 lõikele 2.
            
         
               (10)
            
            
               Käesolevas otsuses ettenähtud meetmed on kooskõlas Euroopa Parlamendi ja nõukogu direktiivi 2006/12/EÜ (2) artikli 18 alusel moodustatud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Direktiivi 2002/95/EÜ lisa muudetakse vastavalt käesoleva otsuse lisale.
   Artikkel 2
   Käesolev otsus on adresseeritud liikmesriikidele.
   
      Brüssel, 10. juuni 2009
      
         
            Komisjoni nimel
         
         
            komisjoni liige
         
         Stavros DIMAS
         
      
   
   
      (1)  ELT L 37, 13.2.2003, lk 19.
   
      (2)  ELT L 114, 27.4.2006, lk 9.
   
      LISA
      Direktiivi 2002/95/EÜ lisasse lisatakse punktid 33–38:
      
         
                     „33.
                  
                  
                     Plii 100 μm läbimõõduga vasktraatide pehmejoodisega jootmiseks kasutatavates joodistes ning vähemal määral trafodes.
                  
               
                     34.
                  
                  
                     Plii metallkeraamilistes trimmerpotentsiomeetri osades.
                  
               
                     35.
                  
                  
                     Kaadmium erialastes helirakendustes kasutatavate optiliste sidestite fotoresistorites, kuni 31. detsembrini 2009.
                  
               
                     36.
                  
                  
                     Elavhõbe, mida kasutatakse katoodpihustuse pidurdajana kuni 30 mg elavhõbedat sisaldavates alalisvoolul töötavates plasmakuvarites, kuni 1. juulini 2010.
                  
               
                     37.
                  
                  
                     Plii tsinkboraatklaaskorpusel põhinevate kõrgepingedioodide kattekihis.
                  
               
                     38.
                  
                  
                     Kaadmium ja kaadmiumoksiid pakskilepastades, mida kasutatakse alumiiniumiga seotud berülliumoksiidil.”